Prediker » Somerstrand Gemeente
PREDIKER 12:9-14 – Week 3
Gesels met mekaar oor julle ervaring van die feite, onveranderlikhede en vreugdes van die lewe.
Lees Prediker 12:9-14
Deel met mekaar watter feite, onveranderlikhede en vreugdes jy van die Prediker met jou saam gaan neem.
Written by Chris van Wyk on 18/04/2012 . Posted in Prediker
Written by on 18/04/2012 . Posted in Prediker
PREDIKER 9:1-12 – Week 2
Gesels met mekaar oor julle ervaring van die lewe se ritmes en roetines.
feite waarmee jy rekening moet hou,
onveranderlikhede wat jy moet leer om te aanvaar, en
vreugdes wat jy deel van jou lewe moet maak.
Deel nou met mekaar watter feite, onveranderlikhede of vreugdes in die teksgedeelte jou getref het.
Laat elkeen dan een van hierdie feite/onveranderlikhede/vreugdes kies en gee genoeg tyd dat elkeen nadink oor die praktiese betekenis daarvan vir hulle lewe. Die volgende vrae kan jou help daarmee:
Hoe gaan jy met die feite rekening hou?
Watter stappe kan jy neem om die onveranderlikhede te aanvaar?
Hoe kan jy jou lewe rondom die vreugdes inrig?
Deel dit met mekaar.
Gee tyd vir stilgebed, dat elkeen met die Here daaroor gesels.
Written by Chris van Wyk on 10/04/2012 . Posted in Prediker
Written by on 10/04/2012 . Posted in Prediker
PREDIKER 3:1-15 – Week 1
Gesels met mekaar oor iets wat ’n groot impak op jou gehad het die afgelope tyd.
Wat het die Here jou daardeur geleer?
Lees Prediker 3:1-15 (Lees meer oor Prediker by www.bybelskool.com en/of woon Woensdagaande 18:30-19:30 die Bybelskool byeenkoms by)
Die Prediker was ‘n wysheidsleraar
Hy het daarom gesoek na patrone en ordes in die werklikheid (of die gebrek daaraan!), om daaruit beproefde beginsels en wyshede af te lei, wat tot hulp kan wees in die lewenskuns. ‘n Sleutelvers vir sy boodskap is 3:11 wat as volg vertaal kan word: “Hy (God) het alles mooi/goed gemaak op sy tyd. Hy het ook die ewigheid in hulle hart geplaas. Tog kan die mens nie God se werk van begin tot end uitvind/begryp nie.”
Die Prediker sê eerstens hiermee dat daar ‘n plan of patroon is vir en met alles, maar dat dit God s’n is. Die plan of patroon is dus meesal nie binne ons bereik nie. Ons kan dele daarvan verstaan, sommige minder, en ander meer. Maar, niemand van ons kan dit van begin tot end volledig begryp of deurvors nie.
Dit beteken dat ons moeilik die patrone van die hede kan gebruik om die toekoms te bepaal. Ons insig in die verloop van gebeure, soos die tyd aanstap, is net te min. Die toekoms kan nie volledig voorspel word op grond van goed wat in die hede voorkom nie, en kan veral nie voorskryf wat sal gebeur of wat sal nie gebeur nie.
Dit is, volgens die Prediker, net God wat die insig daarin het (Pred 7:14). Om die waarheid te sê, selfs ons insig in wat reg voor ons oë gebeur, is gebrekkig! Dit staan alles onder God se beheer. En ons begrip van wat Hy doen, is uiters beperk (Pred 8:17). “No one can really understand it.” (New Century Version)
Die tweede ding wat hy daarmee sê, is dat ons mense is wat die kapasiteit het vir die ewigheid (“Hy het ook die ewigheid in hulle hart geplaas”). Ons kan nie deur enigiets “onder die son” (soos dit letterlik staan in Pred 1:3 en op vele ander plekke: 2:11; 3:16; 4:2; 5:12; 6:2; 8:9; 9:3; 10:5) tevrede gestel word nie. Daardie soeke in ons na meer, is eintlik ’n soeke na God, na die eintlike werklikheid, na die eindbestemming, na die ewigheid.
En dit is wat die Prediker met sy boek wil doen. Hy wil ons herinner – terwyl hy die soeke na meer, sonder God, aan die kaak stel, en wys dat daar niks is wat regtig uiteindelik bevredig nie, dat alles tot niks kom – aan die werklikheid van God, die enigste Een wat sin bring aan ons lewens “onder die son”.
Daarom sê hy in die derde plek, dat wanneer die lewe as ‘n gawe uit Sy hand geniet word (hy beklemtoon dit 6 keer: 2:24; 3:12-13; 3:22; 5:17-19; 8:15; 9:7-9), wanneer ons ons fokus op Hom plaas (12:1-14), dit is dan wat goed begin sin maak, wat die begeerte na meer in God sy vervulling vind. Die vreugde van die reis self, en die genot van die oomblik self, is reeds die gawe van God, nie eers die blywende waarde of uiteindelike betekenis daarvan nie, want dié uitkoms lê uiteraard uiteindelik in die hande van God, iets waarin ons nie ’n helder en volledige insig het nie.
Die Prediker breek dus ons illusies af oor die relatiewe waarde van die dinge waarop ons ons begeerte na meer fokus, sodat ons die absolute werklikheid van God se betrokkenheid by ons kan begin waardeer. Daarom moet ons goed luister na die Prediker en leer om met God te begin leef “onder die son”.
Hoe is die Here in jou lewe besig om jou die waarde van die roetine van die lewe te leer?
Hoe kan jy groei om dit as ’n gawe uit God se hand te ervaar?